“ขยะ” ขุมทรัพย์ที่ไม่มีใครต้องการ (Unwanted Treasure)

**กุลฉัตร ฉัตรกุล ณ อยุธยา (**[**kulachatakul@gmail.com**](mailto:kulachatakul@gmail.com)**)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

ปัญหาขยะในประเทศไทยเพิ่มขึ้นจนกลายเป็นวิกฤตการณ์ที่แก้ปัญหายากขึ้นทุกวัน ดังข่าวไฟไหม้บ่อขยะที่ตำบลแพรกษา อำเภอเมือง จังหวัดสมุทรปราการ ได้ก่อมลพิษต่างๆมากมาย เป็นปัญหาสังคมที่ยากเกินเยียวยา ไม่ว่าจะเป็นพื้นที่ตรงไหนในประเทศไทย ก็ไม่มีใครต้องการให้เป็นที่ทิ้งขยะ ปัญหาได้สะสมมากขึ้นทุกวันจนกลายเป็นเรื่องที่คนไทยทุกคนต้องหันหน้าเข้ามาร่วมกันคิดแก้ปัญหา

ห้องปฏิบัติการ ศูนย์ออกแบบและนำขยะกลับมาใช้ใหม่ (สแครปแลป) คณะสถาปัตยกรรมศาสตร์ มหาวิทยาลัยเกษตรศาสตร์ โดย ผศ.ดร.สิงห์ อินทรชูโต ได้ทำการรวบรวมขยะจากแหล่งต่างๆ นำมาคิดค้นและประดิษฐ์เป็นสิ่งของหรือสินค้าที่มีมีประโยชน์ต่อการใช้ชีวิตประจำวัน เช่น เฟอร์นิเจอร์ เก้าอี้ ตะเกียง โคมไฟ และจัดงานแสดงสินค้า “Scrap lab exhibition” ซึ่งเป็นแนวโน้มใหม่ของงานศิลปที่มีคุณค่าต่อโลก มีคุณค่าความรู้สึกของผู้ใช้ที่ได้มีส่วนร่วมต่อการอนุรักษ์สิ่งแวดล้อม โดยเฉพาะประเด็นของขยะที่กำลังจะล้นโลกนั้นจะถูกกำจัดด้วยกระบวนการทางความคิดแนวใหม่ **“ความจริงแล้วโลกนี้ไม่มีขยะ”** ด้วยหลักการ “หมุนเวียนกลับมาใช้ใหม่” (Recycle) พร้อมกับกระบวนการนำเสนอทางการตลาดได้อย่างน่าสนใจ

ในขณะที่ประเทศเรากำลังปวดหัวกับปัญหาขยะล้นเมืองไม่รู้จะจัดการกับปริมาณขยะที่เพิ่มขึ้นทุกวันได้อย่างไร แต่ประเทศสวีเดนที่มีประชากรราว 9.5 ล้านคน กำลังขาดแคลนขยะเพื่อนำมาผลิตกระแสไฟฟ้า ทำให้ต้องนำเข้าขยะจากประเทศเพื่อนบ้าน ปีละกว่า 800,000 ตัน พลังงานที่ได้จากขยะสามารถนำมาใช้ให้ความอบอุ่นกับบ้านเรือนได้มากถึง 20% หรือ 810,000 หลัง และยังสามารถป้อนพลังงานไฟฟ้าให้กับบ้านเรือนได้อีก 250,000 หลัง ซึ่งโครงการนำขยะกลับมาใช้ใหม่ของสวีเดน เริ่มมาตั้งแต่ปี 1940 ใช้เทคโนโลยีที่ไม่ก่อให้เกิดมลพิษใดๆ อีกด้วย กระบวนการทั้งหมดนี้ไม่ได้เกิดจากภาครัฐแต่เพียงอย่างเดียว แต่ทั้งหมดนั้นเกิดจากการร่วมมือของประชากร 9.5 ล้านคนที่เข้าใจและตระหนักในปัญหาขยะของประเทศจึงร่วมมือกับโครงการตลอดจนการปฏิบัติต่อกฎหมายที่เข้มงวด สวีเดนจึงเหลือขยะเพียง 4% ที่ไม่สามารถนำกลับไปใช้ใหม่ได้ก็ได้นำไปถมที่ ในขณะที่ประเทศที่เจริญแล้วอย่างอเมริกานำไปถมที่ 100% โรงงานผลิตกระแสไฟฟ้าในสวีเดนมีความต้องการใช้ขยะ 2 ล้านตันในแต่ละปี จึงไม่มีขยะมากพอป้อนให้กับโรงงานจึงต้องนำเข้าขยะจากประเทศเพื่อนบ้าน จึงเป็นอีกแนวคิดต้นแบบดีๆ ที่ทำให้เห็นว่าขยะเป็น **“ขุมทรัพย์ที่มีคุณค่า”**

กิจการรับซื้อของเก่าและแปรรูปขยะด้วยการรีไซเคิลของ ดร.จากกองขยะ “สมไทย วงษ์เจริญ” กับธุรกิจแฟรนไชส์ “วงษ์พาณิช” ที่เผยแพร่ความรู้ในการแปรรูปขยะ คัดแยกขยะกลับมาใช้ใหม่ เป็นแฟรนไชส์ที่บริหารจัดการขยะ ให้ความรู้ ให้ศึกษาดูงานเกี่ยวกับการจัดการกับขยะแข็งรีไซเคิล (Solid Waste Recycle) ตลอดจนแนวคิดการจัดการสิ่งแวดล้อม จนกลายเป็นแฟรนไชส์เพื่อสังคมที่ช่วยทำให้ **“ขยะกลายเป็นทองคำ”** เช่นเดียวกับมันสมองของคนไทยช่างคิดที่แปรเปลี่ยนเศษเหล็กให้เป็นธุรกิจ SMEs ผลิตสินค้าจากวัสดุรีไซเคิลเป็นที่น่าสนใจทั้งในและต่างประเทศ “ผมอยากให้ทุกคนเห็นคุณค่าของงานรูปแบบนี้และช่วยกันสนับสนุน เพราะนอกจากรูปแบบจะแปลกใหม่น่าสนใจแล้ว วัสดุที่นำมาใช้ก็จะช่วยลดปัญหาให้กับโลกของเราได้ด้วย ซึ่งความจริงกลุ่มงานประเภทรีไซเคิลทุกงานน่าจะได้รับความสนใจมากกว่านี้ อย่าไปมองว่าเป็นเพียงผลงานจากเศษขยะเท่านั้น” คำกล่าวจากหนุ่มกองขยะจากเศษเหล็ก “ณัฐกิจพนธ์ วระสิงห์” หรือผลงานศิลปะหุ่นยนต์จากขยะเศษเหล็กฝีมือคนไทย “บ้านหุ่นเหล็ก” ถนนสายเอเชีย จ.อ่างทอง แปรเปลี่ยนกองขยะจากเศษเหล็กให้เป็นศูนย์รวมหุ่นยนต์จากภาพยนตร์ยอดนิยม­หลายๆเรื่อง อาทิ ทรานส์ฟอร์มเมอร์ส , ไอรอนแมน , เอเลี่ยน ปะทะ พรีเดเตอร์ ฯลฯ ซึ่งเป็นที่ต้องการของทั้งชาวไทยและต่างประเทศ โกยรายได้เข้าประเทศเป็นกอบเป็นกำ

ที่กล่าวมาเป็นเพียงตัวอย่างทั้งในและต่างประเทศของธุรกิจที่ช่วยลดปริมาณขยะ ด้วยกระบวนการนำมาใช้อีกครั้ง (Reuse) การลดการใช้ (Reduce) และการหมุนเวียนกลับมาใช้ใหม่ (Recycle) หรือ 3 R ด้วยการทำให้เป็นธุรกิจจากขยะ (Business from waste) แล้วกลับกลายมาเป็นเงินเป็นทองเพื่อให้ขยะกลายเป็นขุมทรัพย์ที่มีความต้องการ รณรงค์ให้ประชาชนมองขยะเป็นสิ่งที่หมุนเวียนกลับมาใช้ใหม่ได้ เป็นสินค้าที่มีคุณค่า ให้คนรู้จักกระบวนการจัดการกับขยะ รู้จักการคัดแยกขยะ ให้กลายเป็นธุรกิจที่ช่วยลดภาวะขยะล้นโลกได้อย่างถาวร

\*\*\*\*\*\*\*\*\*\*\*\*\*\*\*\*\*\*\*\*\*\*\*\*